జీఎస్‌టీతో పన్ను పాట్లు తీవ్రం!
- ఫర్నీచర్‌ పరిశ్రమ ఆందోళన
హైదరాబాద్‌: కేంద్ర ప్రభుత్వం ప్రతిష్టాత్మకంగా జులై నుంచి అమలు చేయనున్న వస్తు సేవల పన్ను (జీఎస్‌టీ) విధానం పై ఫర్నీచర్‌ పరిశ్రమ వర్గాలు తీవ్ర ఆందోళన వ్యక్తం చేస్తున్నాయి. ఈ రంగంపై ప్రస్తుతం 14.5 శాతంగా ఉన్న పన్ను రేటును జీఎస్‌టీలో అమాంతం 28 శాతానికి చేర్చడం అన్యాయమని విమర్శించాయి. ఫర్నీచర్‌కు ఉపయోగించే మేకుల నుంచి అన్ని ముడి సరుకులపై పన్నులు పెంచారు. ప్రస్తుతం ఫర్నీచర్‌ విభాగంలో ప్లాస్టిక్‌పై 5 శాతం, స్టీల్‌పై 14.5 శాతం, కర్ర ఉత్పత్తులపై 14.5 శాతంగా పన్ను రేటు ఉంది. జీఎస్‌టీలో ప్లాస్టిక్‌పై 18 శాతానికి కర్ర ఉత్పత్తులపై 28 శాతానికి పన్ను రేటును పెంచారు. కేంద్ర ప్రభుత్వ నిర్ణయాన్ని వ్యతిరేకిస్తూ దేశ వ్యాప్తంగా ఆందోళనలు మొదలయ్యాయని 'ఆల్‌ తెలంగాణ మాన్‌ఫాక్చరర్స్‌ అండ్‌ డీలర్స్‌ అసోసియేషన్‌' అధ్యక్షుడు సతీష్‌ బాట్చా పేర్కొన్నారు. బుధవారం హైదరాబాద్‌లో ఏర్పాటు చేసిన మీడియా సమావేశంలో ఫర్నీచర్‌ వర్తకులతో కలిసి ఆయన మాట్లాడారు. ఫర్నీచర్‌పై పన్ను పెంపును కేంద్రం వెనక్కి తీసుకోవాలని డిమాండ్‌ చేశారు. దేశీయ ఉత్పత్తిదారులకు జీఎస్‌టీ రేట్లు శరఘాతంగా మారాయని విమర్శించారు. కాగా విదేశీ ఫర్నీచర్‌ కంపెనీలకు రెడ్‌ కార్పెట్‌ పర్చారని అన్నారు. ఇది వరకు దిగుమతి ఫర్నీచర్‌పై ఎక్సైస్‌, దిగుమతి, వ్యాట్‌ ఇతర సుంకాలు కలుపుకుని 46 శాతం పన్ను రేటు అమల్లో ఉందన్నారు. తాజా జీఎస్‌టీలో దిగుమతి వర్గానికి పన్నురేటును 39 శాతానికి తగ్గించారని తెలిపారు. దీంతో దిగుమతులు భారీగా పెరిగి దేశీయంగా చాలా మంది ఉపాధి దెబ్బ తిననుందని వాపోయారు. దిగుమతి సరుకు వల్ల ఇప్పటికే పోటీ పడలేకపోతున్నామన్నారు. అసోసియేషన్‌ కార్యదర్శి రమణ రెడ్డి మాట్లాడుతూ కేంద్ర ప్రభుత్వ తాజా నిర్ణయం దేశీయ ఫర్నీచర్‌ పరిశ్రమను మరింత ఒత్తిడికి గురి చేయనుందని ఆందోళన వ్యక్తం చేశారు. అధిక పన్ను రేట్ల వల్ల బ్లాక్‌ మార్కెట్‌ పెరగడానికి ఆస్కారం ఉందన్నారు. దీని వల్ల ప్రభుత్వానికి అసలుకే మోసం వచ్చే ప్రమాదం లేకపోలేదని హెచ్చరించారు.
మీ స్నేహితులకు రికమెండ్ చెయ్యండి